មន្ត្រី​សាលាក្រុង​មិន​ទទួល​ញត្តិ​របស់​ជន​រងគ្រោះ​ទំនាស់​ដីធ្លី
ការ​ដាក់​ញត្តិ​មិន​មាន​ការ​ប៉ះ​ទង្គិច​ជាមួយ​​កម្លាំង​សមត្ថកិច្ច​របស់​អាជ្ញាធរ​នោះ​ទេ។​ ប៉ុន្តែ​ពួក​គេ​អះអាង​ថា​ មាន​ការ​ព្យាយាម​រារាំង​ពី​អាជ្ញាធរ​មូល​ដ្ឋាន។​
ភ្នំពេញ — តំណាងសហគមន៍រងគ្រោះដោយការបណ្តេញចេញដោយបង្ខំចំនួនបីសហគមន៍ក្នុងក្រុងភ្នំពេញបានបន្តការតវ៉ារបស់ខ្លួននៅព្រឹកថ្ងៃច័ន្ទនេះដោយប្រមូលផ្តុំគ្នានៅខាងមុខសាលារាជធានីភ្នំពេញដើម្បីទាមទារឱ្យមានដំណោះស្រាយសមស្របមួយសម្រាប់ពួកគេ។ សហគមន៍បុរីកីឡា សហគមន៍៣៤៧ និងអតីតអ្នកភូមិបឹងកក់បានចាត់តំណាងរបស់ខ្លួនជាង៣០នាក់ដើម្បីយកញត្តិមកដាក់នៅសាលាក្រុងភ្នំពេញ ក្នុងនោះពលរដ្ឋសហគមន៍បុរីកីឡា ដែលមិនទាន់មានដំណោះស្រាយជាង១០០គ្រួសារទាមទារឱ្យក្រុមហ៊ុនផាន អ៊ីម៉ិចរបស់អ្នកស្រីស៊ុយ សុផានគោរពតាមកិច្ចសន្យាសាងសង់២អគារបន្ថែមសម្រាប់ពួកគេ។ ចំណែកឯសហគមន៍៣៤៧ក្នុងសង្កាត់បឹងកក់ទី១ ដែលនៅសល់១២គ្រួសារទៀត កំពុងប្រឈមនឹងការបណ្តេញចេញរបស់អាជ្ញាក្រុងភ្នំពេញ និងទាមទារឱ្យមានការផ្តល់បណ្ណកម្មសិទ្ធិស្របច្បាប់លើទីតាំងដែលពួកគេកំពុងរស់នៅ ខណៈដែលអាជ្ញាធរចាត់ទុកថា ពួកគេកំពុងរស់នៅលើទីតាំងខុសច្បាប់។ ដោយឡែកក្នុងញត្តិរបស់ខ្លួន ដែលមានស្នាមមេដៃគាំទ្រជាង១.០០០នោះ អតីតអ្នកភូមិបឹងកក់ទាមទារសំណងបន្ថែមដល់ខ្លួន ត្បិតសំណងនាពេលនោះមានចំនួនតិច និងមានចរិតបង្ខិតបង្ខំ។ លោកពៅ បញ្ញា តំណាងសហគមន៍ដីធ្លី៣៤៧ ថ្លែងថា ពួកខ្លួនចង់ឱ្យរដ្ឋាភិបាលដោះស្រាយទំនាស់ដីធ្លីដ៏រ៉ាំរៃនេះឱ្យបានឆាប់ៗ។ «ទំនាស់រ៉ាំរៃនេះបន្តតាំងពីឆ្នាំ២០០៧។ បឹកកក់ចាកចេញក៏ឆ្នាំ២០០៧ សហគមន៍៣៤៧ក៏ឆ្នាំ២០០៧ បុរីកីឡាឆ្នាំ២០១២។ ដូច្នេះសាលារាជធានីភ្នំពេញគ្មានដំណោះស្រាយ ចេះតែបន្ត និងគេចវេសមិនព្រមដោះស្រាយឱ្យពួកខ្ញុំ។ ពួកខ្ញុំរួមគ្នាបីសហគមន៍នេះគឺមកដើម្បីទាមទារឱ្យលោកប៉ា សុជាតិវង្ស អភិបាលរាជធានីភ្នំពេញ ឱ្យគាត់ធ្វើយ៉ាងម៉េចដោះស្រាយឱ្យពួកខ្ញុំ ឱ្យបញ្ចប់បញ្ហាដីធ្លីក្នុងឆ្នាំ២០១៤នេះ ព្រោះពួកខ្ញុំអត់ចង់រង់ចាំតទៅទៀតទេ»។ យ៉ាងណាក៏ពួកគេបានរំសាយទៅវិញ នៅពេលថ្ងៃត្រង់ បន្ទាប់ពីខ្លួនពុំឃើញតំណាងសាលាក្រុងភ្នំពេញចេញមកទទួលញត្តិ។ ពួកគេគ្រោងនឹងយកញត្តិរបស់ខ្លួនមកដាក់ជាថ្មីនៅពេលក្រោយវិញ។ ការដាក់ញត្តិមិនមានការប៉ះទង្គិចជាមួយកម្លាំងសមត្ថកិច្ចរបស់អាជ្ញាធរនោះទេ។ ប៉ុន្តែពួកគេអះអាងថា មានការព្យាយាមរារាំងពីអាជ្ញាធរមូលដ្ឋាន។ លោកឡុង ឌីម៉ង់ អ្នកនាំពាក្យសាលាក្រុងភ្នំពេញ ថ្លែងថា ក្រុមអាជ្ញាធរមានគម្រោងដោះស្រាយជម្លោះរបស់សហគមន៍ទាំងនេះក្នុងពេលឆាប់ៗខាងមុខនេះ។ «ជាគម្រោងនឹងការប្តេជ្ញាចិត្តខ្ពស់របស់លោកអភិបាលក្នុងការដោះស្រាយជម្លោះរបស់បងប្អូនអ្នកបឹងកក់ និងបុរីកីឡានេះ។ ប៉ុន្តែការដោះស្រាយជូនពួកគាត់នោះគឺខ្ញុំមិនទាន់អាចជម្រាបជូនបានទេ ទុកការងារ និងពេលវេលាឱ្យក្រុមការងារដោះស្រាយបញ្ហាហ្នឹង»។ លោកមឿន តុលា មន្ត្រីកម្មវិធីសិទ្ធិការងាររបស់មជ្ឈមណ្ឌលអប់រំច្បាប់សម្រាប់សហគមន៍ យល់ថា ប្រសិនបើទំនាស់ដីធ្លីទាំងនេះនៅតែបន្តអូសបណ្លាយ នោះគណបក្សកាន់អំណាចអាចនឹងស្រុតចុះសំឡេងគាំទ្រខ្លួនសម្រាប់ការបោះឆ្នោតនាពេលខាងមុខ។ «ការតវ៉ារបស់ប្រជាពលរដ្ឋកាលពីថ្ងៃម្សិលម៉ិញ និងថ្ងៃនេះ ខ្ញុំឃើញប្រជាពលរដ្ឋគាត់កើតក្តីមិនសប្បាយចិត្តនឹងរបៀបដឹកនាំប្រទេស។ ហើយការអត់សប្បាយចិត្តរបស់ប្រជាពលរដ្ឋកាន់តែរីកដុះដាលធំទៅៗ ដូច្នេះសំណួរសួរថា តើគណបក្សប្រជាជនអាចនឹងទទួលបានកៅអីចំនួនណាមួយដែរឬអត់ បើមានការបោះឆ្នោតនៅថ្ងៃខាងមុខ ហើយបើការបោះឆ្នោតហ្នឹងប្រកបដោយសេរីនិងយុត្តិធម៌»។ លោក មឿន តុលា បន្ថែមថា ប្រសិនបើការបណ្តេញចេញដោយបង្ខំនិងការរំលោភសិទ្ធិមនុស្សនៅកម្ពុជានៅតែមិនមានភាពធូរស្រាល នោះអាចនឹងនាំឱ្យមានការថ្កោលទោស ឬដាក់ទណ្ឌកម្មណាមួយពីសហគមន៍អន្តរជាតិ៕